**ПРАВИЛНИК**

**НА ПРОГРАМА „КУЛТУРА“ НА ОБЩИНА РАЗГРАД**

Раздел 1

**ОБЩИ РАЗПОРЕДБИ И ПАРАМЕТРИ НА ПРОГРАМАТА**

**Чл.1.** (1) Настоящият правилник урежда целите, задачите, устройството и дейността на програма „Култура“ на Община Разград *(съгласно чл. 36 от Закон за закрила и развитие на културата).*

(2) Настоящият правилник урежда реда и условията за финансиране на събития и проекти в областта на изкуствата и културата чрез бюджета на общината.

(3) Одобрените проекти по програмата, се включват в календара на културни събития на Община Разград.

**Чл.2.** (1) Програмата има за цел да подкрепя и стимулира развитието на културни инициативи на територията на Община Разград като:

1. осигурява широк достъп до културния продукт и реално повишаване на общественото доверие към местните културни оператори;
2. насърчава културното многообразие;

3. насърчава развитието на конкурентноспособен културен продукт чрез равнопоставеност на различните субекти, прозрачност и конкурсно начало;

4. стимулира развитието на гражданската инициатива в областта на културата и изкуството;

5. стимулира въвеждането на съвременни образователни практики в областта на културата и изкуствата, насочени към развитието на аудиторията;

6. създава условия за мобилност на артисти и творчески формации;

7. създава условия за развитие на творческите индустрии;

8. съдейства за социализацията на движимите и недвижими материални и нематериални културни ценности на региона;

9. стимулира създаването на интегриран туристически продукт на базата на културното многообразие на региона;

10. насърчава международните контакти и обмен в областта на културата и изкуството;

11. създава условия за синхронизиране на общинската културна политика с европейската практика и стандарти;

(2) Принципите, от които програмата се ръководи, са равнопоставеност на кандидатите, законосъобразност, публичност, прозрачност на процедурите и възможност за широк достъп до култура.

**Чл.3.** Бюджетът на Програма „Култура“ се определя с решението на Общински съвет- Разград за приемане на бюджета на Община Разград.

**Раздел II**

**УСЛОВИЯ И РЕД ЗА КАНДИДАТСТВАНЕ И ПРЕДОСТАВЯНЕ НА ФИНАНСОВИ СРЕДСТВА**

**Чл.4.** Програма „Култура“ на община Разград финансира безвъзмездно проекти на конкурсен принцип в една или повече от следните тематични области.

1. Създаване, съхраняване и разпространение на продукти в сфери изкуство и култура;

2. Интердисциплинарни проекти, свързващи изкуство, култура, образование и нови технологии;

3. Културен обмен на национално и международно ниво;

4. Иновативни и експериментални форми на културна дейност;

5. Развитие на алтернативни пространства за култура и туризъм;

**Чл.5.** Програма „Култура“ подкрепя осъществяването на културни проекти на територията на община Разград в следните направления, по които на конкурсен принцип се осигурява финансиране:

1. Направление 1 – „Нови културни инициативи“;

2. Направление 2 – „Фестивали и значими събития“;

3. Направление 3 – „Мобилност“.

**Чл. 6.** Програмата финансира разходи за:

1. Организиране на културни събития;
2. Изработване и отпечатване на рекламни и информационни материали;
3. Възнаграждения на творчески екипи по реализацията на проекта за труд, положен само във връзка с финансираната по проекта дейност на кандидата или партньора- до 10% от исканата сума.
4. Транспортни и командировъчни разходи;
5. Закупуване на материали за целите на проекта;
6. Наем на зали и оборудване;
7. Други, присъщи за целите и реализацията на проекта разходи.

**Чл. 7.** Програмата не финансира:

1. дейности, представляващи стопанска дейност.
2. организации, които не са отчели проектите, финансирани от предходни сесии, съгласно изискванията на програмата;
3. индивидуално обучение, специализации и/или стипендии;
4. проекти, финансирани по други програми и/или инициативи на Община Разград;
5. представителни разходи (разходи за коктейли, кафе-паузи, подаръци и пр.);
6. режийни разходи – телефон, ел. енергия, вода и офис консумативи;
7. административни разходи, надвишаващи 5% от стойността на исканата сума;
8. данъци и такси извън пряко възникналите от дейностите по проекта;
9. разходи, които представляват възстановим ДДС, съгласно Закона за ДДС;
10. банкови такси извън пряко възникналите от дейностите по проекта;
11. разходи, извършени преди сключването на договора за реализацията на проекта.

**Чл.8.** Финансовите средства се предоставят след провеждане на конкурсна сесия, класиране на проектните предложения и сключен договор, в който се регламентират срокове и начин на плащане.

**Чл.9.** (1)Конкурсни сесии се обявяват два пъти годишно, със заповед на Кмета на Община Разград, с която се определя начална и крайна дата за подаване на проектни предложения.

(2) Със заповед Кметът на Община Разград има право да удължава срока за подаване на проектни предложения по обявената сесия.

(3) Конкурсните сесии се обявяват публично на страницата на Община Разград.

(4) В случай, че бюджетът на общината не е приет при обявяването на конкурсна сесия, комисията класира проектите до достигане на стойността на утвърдените средства по Програма „Култура“ за предходната година.

(5) Със заповед Кметът на Община Разград има право да обявява извънредна конкурсна сесия, при наличие на финансов ресурс.

**Чл.10.** В конкурсните сесии могат да кандидатстват:

1. Културни организации, регистрирани по реда на Закона за закрила и развитие на културата, Закона за юридическите лица с нестопанска цел, Закона за народните читалища, Търговския закон и Закона за кооперациите, със седалище на територията на Община Разград.

2. Юридически лица, създадени по Закона за радиото и телевизията, Закона за предучилищното и училищното образование и Закона за висшето образование, при условие, че кандидатстват с проекти в областта на културата, със седалище на територията на Община Разград.

3. Структури на Община Разград в областта на културата и изкуството, регламентирани с акт на ОбС.

4. Артисти на свободна практика, със седалище на територията на Община Разград.

**Чл.11.** В конкурсните сесии не могат да участват кандидати, които:

1. са обявени в несъстоятелност или са в производство по несъстоятелност;

2. са в ликвидация;

3. не са изпълнили условия по предходно финансиране от общината;

4. са подпомагани за същия проект или за част от него по други програми на Община Разград;

**Чл.12.** (1) Всеки кандидат има право да кандидатства за сума, не по-голяма от 10% от общия бюджет на програма „Култура“, приета от ОС за настоящата година.

(2)Всеки кандидат се задължава да осигури за проектното си предложение не по-малко от 20% собствен принос.

(3) Кандидат, чието предложение не съответства на условието по ал.1, ще бъде отстранен от по-нататъшно разглеждане и класиране.

(4)Собственият принос на кандидата може да бъде финансов и нефинансов. Нефинансовият принос (принос в натура) включва предоставено недвижимо имущество, оборудване и/или материали, или доброволен труд за целите на проекта.

**Чл.13.** (1) Всяка организация или индивидуален артист могат да кандидатстват само с едно проектно предложение по направления 1, 2 или 3, във всяка една от сесиите, в рамките на календарната година.

(2) Кандидат, одобрен за финансиране по Направление 1 или 2, може да участва за финансиране и по Направление 3 в рамките на една календарна година с друго различно проектно предложение.

(3)Изключение по ал.1, се прави в случаите, когато проектното предложение е свързано с отбелязване на юбилейни годишнини на кандидата.

(4) При кандидатстване на извънредно обявена конкурсна сесия не се прилага ограничението по ал. 1.

**Чл.14.** (1) Средствата на програма „Култура“ по чл. 3 се разпределят по различните направления в следната пропорционалност:

1. Направление 1 – „Нови културни инициативи“- 40%

2. Направление 2 – „Фестивали и значими събития“- 30 %

3. Направление 3 – „Мобилност“- 30%

(2). С решение, прието с мнозинство от 2/3 от общия им брой, членовете на Комисията по оценка след края на текущата сесия, могат да направят предложение за пренасочване средства от едно направление в друго, в следните случаи:

1. Липса на кандидати в съответното направление;

2. При неусвояване на средства, предвидени в съответното направление;

3. При писмен отказ на участник, одобрен за финансиране;

4. Неусвоените средства от Програмата се използват при реализирането на събития от Културния календар за съответната година.

**Чл.15.** Организационно-административното обслужване на програмата се извършва от отдел „Култура, туризъм и международни връзки“ на Община Разград.

**Чл.16.** Кандидатстването за финансиране се извършва чрез депозиране в деловодството на община Разград на следните документи:

1. Формуляр за кандидатстване (Приложение 1)- *задължително.*

2. Формуляр за бюджет (Приложение 2)- *задължително.*

3. Декларация от представляващото организацията лице (Приложение 3)- *задължително.*

4. Други документи- по преценка на кандидата и/или изискуеми за конкретно направление на програмата.

**Чл. 17.** Документите за кандидатстване се подават в Деловодството на Община Разград в един оригинален екземпляр на хартиен носител и един екземпляр на електронен носител в запечатан плик с четливо изписани имена на кандидата и наименование на проектното предложение.

***Направление 1 – „Нови културни инициативи“***

**Чл. 18.** По това направление се подпомага осъществяването на нови проекти, в това число реализирането на различни дейности в сферата на културата, инициативи на творчески формации и артисти, включително любителски и непрофесионални, в различните жанрове на изкуството, реализирането на културни инициативи в различните арт пространства на града, събития, свързани с обучение на деца по изкуства, привличането на хора в неравностойно положение и малцинствени групи към културния живот на града, поддържане на създадените традиции и народното творчество, както и създаване на нови форми и жанрове за привличане на различни публики и др. еквивалентни прояви, които ще се реализират на територията на Община Разград с активното участие на местната общност.

**Чл. 19.** Наред с изискваните задължителни документи за кандидатстване посочени в чл. 16, по това направление може да се представя и допълнителна информация по проекта, представена като приложения в свободен вид и текст (допълнителни материали за дейността на кандидата, писма за подкрепа от партньорски организации или експерти в областта на културата и изкуствата, отзиви в медиите, рекламни материали и други данни, удостоверяващи обстоятелствата по предложението).

**Чл. 20**. (1) Оценяването на класираните проекти се извършва от експертна комисия, съгласно следните критерии:

|  |  |  |
| --- | --- | --- |
|  | **Технически критерии** | **Минимален/максимален**  **брой точки** |
| 1 | Организационна и техническа обезпеченост /човешки ресурс, техника, инфраструктура и др./ | *от 1 до 5* |
| 2 | Постижимост на поставените цели | *от 1 до 5* |
| 3 | План за реализация на проекта - разчетени дейности | *от 1 до 5* |
| 4 | Индикатор за устойчивост и възможности за  мултиплициране | *от 1 до 5* |
| 5 | Развиване на нови пространства за култура | *от 1 до 5* |
| 6 | Значимост за местната общност | *от 1 до 10* |
| 7 | Реалистичност на бюджета | *от 1 до 5* |
|  | **Художествени критерии** |  |
| 8 | Оригинална творческа концепция | *от 1 до 20* |
| 9 | Художествена стойност | *от 1 до 20* |
| 10 | Иновативност | *от 1 до 20* |

(2) Максималният брой точки е 100, като всеки член на Комисията по оценка по своя преценка дава точки, съобразно посочения диапазон, по всички критерии, след което по формула ( ∑= (К1+К2+К3+К4+К5)/5 ) се изчислява средноаритметична оценка.

(3) Проекти събрали по-малко от 50 точки не се финансират.

***Направление 2- „Фестивали и значими събития“***

**Чл. 21.** По това направление се финансират събития, които са традиционна и утвърдена част от културния календар на Общината, разпознаваеми и популярни, характеризиращи се с устойчивост, творческа жизненост и стремеж за разширяване и надграждане - фестивали, конкурси и други събития в различните видове изкуства, социализация на културно-историческото наследство, стимулиране на иновативни практики и експериментални форми и други еквивалентни прояви, предназначени за местната общност и допринасящи за запазване на идентичността на региона, важен фактор за привличането на гости от страната и чужбина като изпълнители и публики.

**Чл. 22.** Наред с изискваните задължителни документи за кандидатстване посочени в чл. 16, по това направление се допуска представяне и концепция за реализирането на събитието през следващата година, като предимство ще е надграждане на предишните му издания и разширяване на обхвата му /времеви граници, мащаби, публики и др./

**Чл.23.** (1) Оценяването на класираните проекти се извършва от експертна комисия, по следните критерии:

|  |  |  |
| --- | --- | --- |
|  | **Технически критерии** | **Минимален/максимален**  **брой точки** |
| 1 | Организационна и техническа обезпеченост /човешки ресурс, техника, инфраструктура и др./ | *от 1 до 15* |
| 2 | Постижимост на поставените цели | *от 1 до 5* |
| 3 | План за реализация на проекта - разчетени дейности | *от 1 до 5* |
| 4 | Устойчивост и история, значимост за местната общност | *от 1 до 15* |
| 5 | Стратегия за популяризиране - комуникационен план, реклама и ПР обхват | *от 1 до 5* |
| 6 | Реалистичност на бюджета | *от 1 до 5* |
|  | **Художествени критерии** |  |
| 7 | Творческа концепция за съответната календарна година | *от 1 до 20* |
| 8 | Художествена стойност | *от 1 до 15* |
| 9 | Елементи на надграждане и разширяване фокуса на потребителите | *от 1 до 15* |

(2) Максималният брой точки е 100, като всеки член на Комисията по оценка по своя преценка дава точки, съобразно посочения диапазон, по всички критерии, след което по формула ( ∑= (К1+К2+К3+К4+К5)/5 ) се изчислява средноаритметична оценка.

(3) Проекти събрали по-малко от 50 точки не се финансират.

Направление 3-„Мобилност“

**Чл. 24.** (1) По това направление могат да кандидатстват творци и формации за осигуряване на средства за транспортни разходи на артисти, творчески формации, мениджъри, продуценти, културни оператори, произведения на изкуството, инструменти и декори, свързани с осъществяване на междукултурен обмен по покана на културни институти и организации с регионален, национален и международен характер.

(2) Финансират се индивидуални и групови пътувания.

**Чл.25.** Наред със задължително изискуемите документи за кандидатстване посочени в чл.16, по това направление се представят и:

1. Копие от покана за участие (ако е на чужд език- с превод на български, подписано и подпечатано от лицето представляващо кандидатстващата организация). Поканата трябва да съдържа пълна и изчерпателна информация за организатора – домакин и за поканеното лице или организация, наименование на форума, срок и място на реализация, описание на събитието и участието на кандидата като място, времетраене и др.;

2. Оферта за транспортната услуга или билет. При ползване на личен автомобил се посочват всички задължителни данни – марка, година на производство, маршрута и разстоянията в км., цената на гориво към момента на кандидатстване;

3. Брой на пътуващите участници;

**Чл.26.** (1)Оценяването и класирането на проектите по това направление се извършват от експертна комисия, съгласно следните критерии:

|  |  |  |
| --- | --- | --- |
|  | **Критерии** | **Минимален/максимален**  **брой точки** |
| 1 | Представяне и популяризиране на Разград и формите на изкуство и култура на територията на страната и чужбина | *от 1 до 40* |
| 2 | Значимост на събитието на регионално, национално и международно ниво | *от 1 до 30* |
| 3 | Получени награди и отличия от предходни участия | *от 1 до 10* |
| 4 | Възможност за реализиране на културни партньорства, контакти и обмен в областта на културата и изкуството; | *от 1 до 15* |
| 5 | Създава условия за синхронизиране на общинската културна политика с други практики и стандарти | *от 1 до 5* |

(2) Максималният брой точки е 100, като всеки член на Комисията по оценка по своя преценка дава точки, съобразно посочения диапазон, по всички критерии, след което по формула ( ∑= (К1+К2+К3+К4+К5)/5 ) се изчислява средноаритметична оценка.

(3) Проекти събрали по-малко от 50 точки не се финансират.

**Чл.27.** (1) Пакетът от документи за кандидатстване се публикува и може да бъде изтеглен от сайта на Община Разград.

(2)Заявления за финансиране на проектни предложение към програма „Култура“ се приемат в Деловодството на Община Разград целогодишно.

(3) Разглеждане на постъпили извън конкурсните сесии заявления, се прави при обявяване на текуща за годината конкурсна сесия.

**Чл.28.** (1) Оценката и класирането на проектните предложения се извършва от експертна комисия, определена със заповед на Кмета на община Разград, в 3-дневен срок от крайната дата за приемане на проектни предложения по обявената сесия.

(2) В състава на комисията се включват:

* Зам.-кмет „Хуманитарни дейности“;
* Експерт от отдел „Култура, туризъм и международни връзки“;
* Експерт от отдел "Финансова политика и човешки ресурси" или отдел „Счетоводство“
* Юрист от общинска администрация;
* Общински съветник- представител на ПК по култура към ОС- Разград.

**Чл.29.** Експертната комисия заседава не по-късно от 7 дни след крайният срок за приемане на проектни предложения по обявената сесия, при кворум не по-малко от 2/3 от общия състав на комисията.

**Чл. 30.** (1) На кандидатите, при които, е установено административно несъответствие, изразяващо се в липса, непълнота и/или несъответствие на информацията, включително нередовност или фактическа грешка, се предоставя възможност да представят в деловодството на Община Разград нова информация, да допълнят или пояснят представената информация и документация в тридневен срок след първото заседание на комисията, за което те се уведомяват писмено.

(2)Неправилно съставен бюджет не подлежи на корекция и отпада от по-нататъшно разглеждане.

(3) Ако изисканата допълнителна информация не бъде предоставена в определения срок, проектът отпада от по-нататъшно разглеждане.

(4) След изтичане на срока за отстраняване на административните несъответствия, Комисията изготвя протокол с писмено становище за всяко проектно предложение.

**Чл. 31.** (1) Експертната комисия, оценява проектните предложения като прилага критериите за оценка на проектните предложения, индивидуални за всяко едно от направленията.

(2) Комисията има право да намалява бюджета, като намалява сумите по дейности, за които счита, че са завишени и биха могли да се оптимизират с оглед разумното и ефективно разходване на публичните средства.

(3) В случаите, когато комисията класира проект, но направи намаляване на определени разходи по бюджетните дейности, водещо до промяна в структурата на бюджета, кандидатът е длъжен в двуседмичен срок след публичното оповестяване на резултатите от класирането на сайта на общината писмено да потвърди, че ще реализира проекта съобразно новите финансови условия като представи и актуализиран бюджет.

(4) Проектно предложение, което не е получило средна оценка над 50% от максималния допустим брой точки отпада от класирането.

**Чл.32.** Членовете на комисията са длъжни да не огласяват обстоятелства, които са узнали в процеса на своята работа.

**Чл.33.** Комисията изготвя протокол с резултатите от оценяването на проектните предложения на база критериите, описани в Правилника.

**Чл.34.** Финансиране получават проектите, класирани в низходящ ред до изчерпване на средствата, определени по програмата.

**Чл.35.** В срок до 7 (седем) дни от заседанието на комисията, същата представя на кмета на Община Разград протокол с класирането на проектните предложения по отделните направения, съдържащ и предложение за финансиране на класираните от комисията проекти в рамките на определените по бюджет средства.

**Чл.36.** Въз основа на изготвения протокол от Експертната комисия, кметът на община Разград одобрява или отхвърля конкретния проект за финансиране. Кметът на община Разград след мотивирано решение може и да не одобри и да не разреши финансиране на проект, предложен от експертната комисия.

**Чл.37.** Списъкът с одобрените за финансиране проекти се публикува на интернет страницата на Общината.

**Чл.38.** В срок до 10 (десет) дни от обявяване на резултатите на интернет страницата на Община Разград всеки кандидат може да получи копие от Картата за оценка на своето проектно предложение.

**Чл.39.** Кметът на Община Разград издава заповед за сключване на договори с организациите, чиито проектни предложения са одобрени за финансиране, в десетдневен срок от утвърждаване на протокола.

**Чл.40.** Проектните предложения следва да предвиждат мерки за публичност на проекта и по подходящ начин да се оповести, че проектът се финансира по Програма „Култура“ на Община Разград.

**Раздел III**

**СКЛЮЧВАНЕ НА ДОГОВОР, МОНИТОРИНГ И ОТЧИТАНЕ НА ПРОЕКТИТЕ**

**Чл. 41.** Договорите за финансиране на одобрените проекти се сключват от кмета на Община Разград, като одобреното проектно предложение и неговият бюджет са неразделна част от договора.

**Чл.42.** Община Разград превежда по сметките на одобрените кандидати по Направление 1 и 3 – 70%, а по Направление 2- 60% от одобрената сума за финансиране на проектите до 20 дни след подписване на договора за финансиране. Остатъкът от одобрените суми се превежда в срок от 20 дни след успешното приключване на проектите и одобрен финансов и съдържателен отчет от Експертната комисия.

**Чл.43.** Организацията изпълнител е длъжна да спази следните условия:

1. Да осъществи цялостното изпълнение на проекта, съгласно одобрения проект и бюджет.

2. Да реализира проекта съобразно сключения договор.

3. Да предоставя исканата му информация в хода на изпълнение и да осигурява достъп за проверка от страна на община Разград.

4. Да съдейства при извършването на проучвания за резултатите от изпълнението на проекта.

5. Финансираната организация се задължава да предостави всички документи, доказващи разходването както на собственото, така и на предоставеното финансиране, включително и фактури, приемо-предавателни протоколи, списък на участници в дейностите по проекта, снимки от проведени фестивали или други културни събития, по искане на Община Разград.

6. Финансираната организация се задължава при установено нарушение на някое от горните, да възстанови неправомерно разходваните средства, ведно с лихвите, начислени от датата на подписването на договора за финансиране.

**Чл. 44.** (1)В хода на реализация на финансирания проект се допуска до 10% превишаване на определен вид разход за сметка на друг разход, само ако същото е мотивирано и обосновано в отчета на проекта.

(2) Всички разходи, направени над предварително обявените и надвишаващи допустимите 10%, са за сметка на кандидата и същите се възстановяват на Община Разград.

**Чл.45.** Всички продукти, закупени или произведени от получилата финансиране организация, остават негова собственост, освен ако в договора не е уговорено друго.

**Чл.46.** Текущият мониторинг и контролът по изпълнението и отчитането на финансираните проекти се извършва от експертната комисия, назначена със заповед на кмета на общината.

**Чл.47.** (1) Финансираната страна отчита предоставените финансови средства, съгласно условията и сроковете на сключените договори.

(2). След реализацията на проекта финансираната страна се задължава да предостави в срок до един месец Съдържателен отчет и Финансов отчет.

(3). За проектите за Сесия 2 крайният срок на отчитане е не по-късно от 10 декември на съответната година.

**Чл. 48.** Съдържателният отчет включва описание на протичането на проекта и постигнатите резултати, въз основа на заложените в проектното предложение цели, като включва описание на извършените дейности, промени (ако има такива), постигнатите резултати. Към писменото описание се добавя илюстративен материал (снимки, видео, статии и др.)

**Чл. 49**. (1) Финансовият отчет включва всички планирани от участника и одобрени от Комисията по оценка разходи по бюджета на проекта, включително и самоучастието. Той се представя в табличен вид, като се показват направените разходи по пера, съгласно посочените такива в бюджетното предложение. Към описа се прилагат копия от всички разходнооправдателни документи за действително извършените разходи, заверени с „Вярно с оригинала“, печат и подпис на кандидата .

(2). За да бъдат признати за допустими, разходите за осъществяването на проектите следва да отговарят едновременно на следните условия, доказани и във финалния отчет по проекта:

1. Да са законосъобразни;

2. Да са извършени и платени по време на изпълнението на проекта в рамките на договорения срок – след датата на сключване на договора и преди изтичане срока на действието му;

3. Да са обвързани с предмета на сключения договор и да съответстват на одобрения бюджет за изпълнението на проекта;

4. Да са извършени и придружени със заверени копия на разходооправдателни документи и/или други счетоводни документи, с еквивалентна доказателска стойност;

5. Да отговаря на изискванията на данъчно-осигурителното законодателство и Закона за счетоводството;

6. Разходите се считат за възникнали, когато стойността им е фактурирана и предметът е доставен (в случай на стоки) или изпълнен (в случай на услуги);

7. Разходите за стопански дейности да са извършени при пазарни условия – от външни за бенефициента лица, на пазарни цени;

(3). В случай, че само част от разходите по представените фактури се отчитат по проекта, то следва да се приложи и документ, от който е видно каква част от разплатените разходи се отчитат по проекта.

(4). При неизпълнени дейности извършените разходи се считат за недопустими и се възстановяват.

(5). Извършени разходи извън предварително описаните в предложението не се признават.

**Чл. 50**. (1)Отчетите се разглеждат и одобряват частично или изцяло от експертната комисия, извършила оценка.

(2)При непълно и некоректно отчитане на проекта, както и при неизпълнение на клаузи от сключения договор, преведените от Общината средства следва да бъдат възстановени.